ПРОГРАМ ДОДЕЛЕ БЕСПОВРАТНИХ СРЕДСТАВА ЗА ОРГАНИЗОВАЊЕ МАНИФЕСТАЦИЈЕ ПОД НАЗИВОМ „МИХОЉСКИ СУСРЕТИ СЕЛАˮ

ЗА 2022. ГОДИНУ

1. ПРЕДМЕТ ПРОГРАМА

Програмом доделе бесповратних средстава за организовање манифестације под називом „Михољски сусрети селаˮ за 2022. годину (у даљем тексту: Програм) утврђени су циљ Програма, подносиоци пријаве на јавни конкурс, намена средстава, финансијски оквир, услови за конкурисање, начин достављања пријава, неопходна документација, начин објављивања јавног конкурса и комисија за оцену и контролу реализације пројекта, критеријуми за доделу бесповратних средстава, закључивање уговора и праћење реализације активности.

Средства намењена за реализацију Програма обезбеђенa су чланом 8. Закона о буџету Републике Србије за 2022. годину („Службени гласник РС”, број 110/21) у оквиру Раздела 35 – Министарство за бригу о селу; Програм 0110 – Планирање и спровођење политике развоја села, Функција 110 – Извршни и законодавни органи, финансијски и фискални послови и спољни послови; Програмска активност 0004 – Подршка организовању манифестација у селима Републике Србије; Економска класификација 463 – Трансфери осталим нивоима власти, у укупном износу од 43.000.000,00 динара.

Програм једнодневне или вишедневне манифестације под називом „Михољски сусрети селаˮ обухвата активности у којима учествује становништво села са територије једне јединице локалне самоуправе. Активности могу бити из области драмских уметности, књижевности, литерарних вештина и других уметности (такмичења у певању, рецитацији, глуми, сликању, итд), одржавања спортских такмичења, промовисања очувања и унапређења старих заната и културно-уметничке баштине, израде уметнина и предмета домаће радиности, као и остале активности у којима становници села могу показати своја знања и вештине и у њима се такмичити.

Место одржавања манифестације под називом „Михољски сусрети селаˮ може бити у свим насељеним местима-селима на територији Републике Србије, изван градских, општинских седишта и приградских насеља, а које одреди подносилац пријаве приликом конкурисања.

Манифестација под називом „Михољски сусрети селаˮ треба да буде осмишљена и реализована као засебна манифестација.

Бесповратна средства се додељују за манифестације које ће се одржавати од 28. јуна 2022. године до 1. децембра 2022. године.

1. ЦИЉ ПРОГРАМА

Циљ Програма је обогаћење друштвеног и спортског живота становника у селима и неговање традиционалног начина живота и културно - историјског наслеђа.

Показатељи учинка на основу којих ће се пратити степен остварености овог циља су:

* број одржаних манифестација (циљана вредност 85);
* број села која учествују у организацији манифестација (циљана вредност 600).

Извор провере ових показатеља учинка ће бити извештаји Комисије за оцену и контролу реализације пројекта (у даљем тексту: Комисија).

1. ПОДНОСИЛАЦ ПРИЈАВЕ НА ЈАВНИ КОНКУРС

Подносилац пријаве на јавни конкурс су јединице локалне самоуправе.

Свака јединица локалне самоуправе може конкурисати само једном пријавом.

1. НАМЕНА СРЕДСТАВА

Бесповратна средства намењена су за финансирање организовања и промоције манифестације под називом „Михољски сусрети селаˮ.

Бесповратна средства намењена су за финансирање следећих трошкова:

- закупа простора, бине, озвучења и осветљења;

- дизајна и штампе промотивног материјала, захвалница;

- набавке медаља и пехара;

- превоза учесника манифестације до места одржавања манифестације;

- хонорара комисије и судија;

- набавке реквизита за одржавање манифестације (ситни спортски реквизити и опрема);

- набавке ситног потрошног материјала неопходног за организовање манифестације.

1. ФИНАНСИЈСКИ ОКВИР

Максимални износ бесповратних средстава предвиђен за финансирање манифестације под називом „Михољски сусрети селаˮ износи 500.000,00 динара.

Додељена бесповратна средства ће бити пренета јединици локалне самоуправе на подрачун за текуће наменске трансфере у ужем смислу, од Републике ка нижем нивоу власти.

1. УСЛОВИ ЗА КОНКУРИСАЊЕ

Право учешћа на јавном конкурсу има подносилац пријаве који испуњава све следеће услове:

1. да је поднео електронски попуњен образац пријаве са документацијом предвиђеном Програмом. Образац пријаве се преузима на званичној интернет страници Министарства за бригу о селу (у даљем тексту: Министарство) -www.mbs.gov.rs;
2. да рачун подносиоца пријаве није у блокади почевши од 1. јануара 2022. године;
3. да је садржина програма манифестације под називом „Михољски сусрети селаˮ којим подносилац пријаве конкурише у складу са предметом предвиђеним Програмом;
4. да програм манифестације под називом „Михољски сусрети селаˮ којим подносилац пријаве конкурише садржи следеће елементе:

* детаљан опис свих активности које ће се спроводити на манифестацији са местом, датумом и сатницом дешавања;
* спецификацију свих трошкова за чије финансирање подносилац пријаве конкурише.

1. НАЧИН ДОСТАВЉАЊА ПРИЈАВА

Прецизно и тачно попуњена пријава и пратећа документација шаљу се препорученом пошиљком на адресу Министарство за бригу о селу, улица Булевар Михајла Пупина број 2а, 11070 Нови Београд.

Пријаве се шаљу у затвореној и запечаћеној коверти са назнаком „Пријава на конкурс - средства за финансирање одржавања манифестације под називом „Михољски сусрети селаˮ - НЕ ОТВАРАТИ”, са пуним називом и адресом пошиљалаца на полеђини коверте.

Пријаве које нису поднете на начин из ст. 1. и 2. ове главе неће се разматрати.

1. НЕОПХОДНА ДОКУМЕНТАЦИЈА

Испуњеност свих услова за учешће на јавном конкурсу доказује се следећом документацијом:

1. електронски попуњен образац пријаве и прилог обрасца пријаве, у коме ће бити изложен програм манифестације са детаљно описаном садржином и током манифестације;
2. детаљна спецификација трошкова за намену за коју подносилац пријаве конкурише;
3. изјава о суфинансирању (уколико подносилац пријаве учествује у суфинансирању манифестације сопственим средствима).

Министарство ће по службеној дужности утврдити увидом на интернет страницу Народне банке Србије да ли јединица локалне самоуправе има рачун који није у блокади, почевши oд 1. јануара 2022. године.

1. НАЧИН ОБЈАВЉИВАЊА КОНКУРСА И КОМИСИЈА ЗА ОЦЕНУ И КОНТРОЛУ РЕАЛИЗАЦИЈЕ ПРОЈЕКТА

Министарство ће након ступања на снагу ове уредбе расписати јавни конкурс. Јавни конкурс ће бити објављен на српском језику у најмање једном дневном листу који се дистрибуира на целој територији Републике Србије, као и на интернет страници Министарства [www.mbs.gov.rs](http://www.mbs.gov.rs). Рок за подношење пријава биће наведен у тексту јавног конкурса.

Утврђивање испуњености услова за конкурисање као и оцењивање пријава врши Комисија, коју образује министар решењем.

Комисија оцењује пријаве на основу критеријума утврђених Програмом, на основу којих ће бити формирана коначна ранг листа.

У случају да је пријава непотпуна у погледу потребне документације, подносилац пријаве ће бити обавештен електронском поштом да у року од пет радних дана допуни пријаву. Подносилац пријаве је у обавези да у обрасцу пријаве наведе електронску адресу за пријем обавештења о пријави и да одреди лице у оквиру јединице локалне самоуправе које ће бити задужено за све информације поводом пријаве на јавни конкурс.

Комисија може извршити додатну проверу поднете документације и тражити додатне информације, али само од подносиоца пријаве која је формално исправна.

Комисија ће одбацити пријаву као непотпуну ако подносилац пријаве не изврши допуну пријаве у року из става 4. ове главе, или ако пријава није допуњена у складу са обавештењем Комисије.

Уколико пријаве имају исти број бодова, предност ће имати пријава која је раније предата пошти.

Коначну одлуку о додели средстава доноси министар решењем, на предлог Комисије, а у складу са утврђеним критеријумима и ранг листом пријава.

Бесповратна средства ће се додељивати до утрошка средстава намењених за реализацију овог програма.

Конкурсна документација се не враћа.

1. КРИТЕРИЈУМИ ЗА ДОДЕЛУ БЕСПОВРАТНИХ СРЕДСТАВА

Комисија утврђује предлог решења о додели бесповратних средстава на основу следећих критеријума који се бодују:

1. степен развијености јединице локалне самоуправе у складу са прописима којима се уређује регионални развој (до 20 бодова);
2. број села која учествују у одржавању манифестације изражен у процентима у односу на укупан број села на територији јединице локалне самоуправе (до 30 бодова);
3. финансијско учешће јединице локалне самоуправе (до десет бодова);
4. планирани број посетилаца манифестације (до десет бодова);
5. квалитет и концепт садржаја програма манифестације са којим подносилац пријаве конкурише, као и његова усклађеност са циљевима предвиђеним Програмом (до 20 бодова);
6. значај манифестације за јединицу локалне самоуправе (до десет бодова).
7. ЗАКЉУЧИВАЊЕ УГОВОРА

Међусобна права, обавезе и одговорности у вези са коришћењем бесповратних средстава уређују се уговором који закључују Министарство и јединица локалне самоуправе.

Уколико јединица локалне самоуправе нe приступи закључивању уговора из става 1. ове главе, поништава се решење о додели бесповратних средстава.

Јединице локалне самоуправе су у обавези да одрже манифестацију под називом „Михољски сусрети селаˮ у року предвиђеном уговором из става 1. ове главе. Након истека наведеног рока, јединице локалне самоуправе су у обавези да доставе извештај о реализацији пројекта.

У случају новонасталих околности које отежавају или онемогућавају одржавање предметне манифестације под називом „Михољски сусрети селаˮ у року предвиђеном уговором из става 1. ове главе, или отежавају наменску употребу додељених бесповратних средстава, јединице локалне самоуправе су у обавези да обавесте Комисију и упуте јој писани образложени захтев за измену уговора, о чијој оправданости ће одлучивати Комисија.

1. ПРАЋЕЊЕ РЕАЛИЗАЦИЈЕ АКТИВНОСТИ

Комисија ће вршити контролу реализације свих пројектних активности.

Уколико се у поступку контроле утврди ненаменско трошење бесповратних средстава или одступање од уговорних одредби, Министарство раскида уговор, а јединица локалне самоуправе враћа целокупан износ додељених бесповратних средстава у буџет Републике Србије, са припадајућом законском затезном каматом.

У року од три месеца од завршетка Програма, Министарство ће ради информисања доставити Влади Извештај о резултатима спровођења Програма, који ће нарочито садржати:

* вредности показатеља учинка на основу којих се прати степен остварености циља Програма;
* величину утрошених и неутрошених средстава, број села учесника у организацији манифестација разврстаних по степену развијености јединица локалне самоуправе на чијој територији се налазе и статистичким регионима;
* објашњење примећених проблема у спровођењу Програма;
* препоручене корективне мере које је потребно предузети да би се обезбедила могућност спровођења програма доделе бесповратних средстава за организовање манифестације под називом „Михољски сусрети селаˮ у наредним годинама.